Komisjoni otsus,

3. märts 2004,

millega muudetakse Euroopa Parlamendi ja nõukogu määrust (EÜ) nr 2037/2000 seoses haloon-2402 kasutamisega

(teatavaks tehtud numbri K(2000) 639 all)

(2004/232/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Euroopa Parlamendi ja nõukogu määrust (EÜ) nr 2037/2000 osoonikihti kahandavate ainete kohta, [1] eriti selle artikli 4 lõike 4 punkti iv,

ning arvestades järgmist:

(1) Komisjon on seoses määruse (EÜ) nr 2037/2000 artikli 4 lõike 4 punktis iv sätestatud läbivaatamisega ning pärast liikmesriikide, 1. mail 2004 Euroopa Liiduga ühinevate riikide valitsuste esindajate ja huvitatud osapooltega konsulteerimist teinud haloon-2402 kasutamise kohta järgmised tähelepanekud.

(2) Haloon-2402 tootmine lõpetati arenenud riikides 1. jaanuaril 1994, kui Montreali protokolli osapooled leppisid kokku selle tootmise lõpetamises arenenud riikides. Pärast seda on vajalikku haloon-2402 tulnud hankida spetsiaalsetest ladustusrajatistest, kus hoitakse halooni, mille asemel on kasutuses alternatiivsed ained.

(3) 1. mail 2004 Euroopa Liiduga ühinevates riikides kasutatakse haloon-2402 laialdaselt tulekahjude kustutamiseks ja plahvatuste summutamiseks nii sõjaväe- kui ka tsiviilsektoris, näiteks tuumarajatistes ning maa-, mere- ja õhutranspordis.

(4) Halooni asendamisel alternatiivsete ainetega tuletõrjevahendites tuleb arvestada tehniliselt ja majanduslikult mõistlike ning keskkonnakaitse ja terviseohutuse seisukohalt sobivate alternatiivsete ainete või tehnoloogiate kättesaadavusega. Halooni asendamine sõjaväesektoris kasutatavates tulekustutuseks ja plahvatuste summutamiseks ettenähtud vahendites tuleb läbi viia sellise graafiku kohaselt, et Euroopa Liiduga ühinevate riikide kaitsevõime oluliselt ei nõrgeneks. Selleks, et alternatiivsed tuletõrjevahendid toimiksid ohutult ja tõhusalt, on tihti vaja arvestada konkreetsete eelarveliste kaalutlustega ning alternatiivsete ainete kasutuselevõtmiseks vajaliku üleminekuperioodiga.

(5) Määruse (EÜ) nr 2037/2000 artikli 4 lõike 4 punktis v sätestatakse, et kustutusvahendid, mis sisaldavad muid kui VII lisas loetletud kriitiliseks kasutuseks ettenähtud haloone, kõrvaldatakse kasutuselt hiljemalt 31. detsembriks 2003 ning haloonid talletatakse vastavalt artiklile 16. Selleks, et Euroopa Liiduga ühinevad riigid võiksid kriitilise kasutuse erandi raames jätkata haloon-2402 kasutamist pärast ühinemiskuupäeva, tuleks muuta määruse (EÜ) nr 2037/2000 VII lisa, et võimaldada kõnealuse tulekustutusaine kasutamist.

(6) Seetõttu tuleks määrust (EÜ) nr 2037/2000 vastavalt muuta.

(7) Käesolevas otsuses sätestatud meetmed on kooskõlas määruse (EÜ) nr 2037/2000 artikli 18 lõike 1 kohaselt asutatud komitee arvamusega,

ON VASTU VÕTNUD KÄESOLEVA OTSUSE:

Artikkel 1

Määruse (EMÜ) nr 2037/2000 VII lisa muudetakse vastavalt käesoleva otsuse lisale.

Artikkel 2

Käesolev otsus on adresseeritud liikmesriikidele.

Brüssel, 3. märts 2004

Komisjoni nimel

komisjoni liige

Margot Wallström

[1] EÜT L 244, 29.9.2000, lk 1. Määrust on viimati muudetud määrusega (EÜ) nr 1804/2003 (ELT L 265, 16.10.2003, lk 1).

--------------------------------------------------

LISA

Määruse (EÜ) nr 2037/2000 VII lisale lisatakse järgmine tekst:

"Haloon-2402 kasutamine ainult Eestis, Küprosel, Leedus, Lätis, Maltal, Poolas, Slovakkias, Sloveenias, Tšehhi Vabariigis ja Ungaris järgmistel eesmärkidel:

- lennukis meeskonnaruumide, mootorigondlite, pagasiruumide ja kuivruumide ning kütusepaakide kaitseks,

- sõjaväe maismaasõidukites ja sõjalaevastiku alustes meeskonna- ja mootoriruumide kaitseks,

- sõjalise ning nafta-, gaasi- ja naftakeemia sektori ning olemasolevate kaubalaevade mehitatud ruumide kaitseks, kus võib esineda kergestisüttiva vedeliku ja/või gaasi vabanemist,

- relvajõududele kuuluvate ja muude riigi julgeoleku seisukohalt oluliste olemasolevate mehitatud side- ja juhtimiskeskuste kaitseks,

- ruumide kaitseks, kus võib olla radioaktiivse aine pihustumise oht,

- lennuki käsitulekustutites ja mootorite tuletõrje-püsiseadmetes,

- tulekustutites, mis on vajalikud tuletõrjujate ohutuse tagamiseks kustutustööde algfaasis,

- inimeste kaitseks mõeldud sõjaväe ja politsei tulekustutites."

--------------------------------------------------